Τους επτά άξονες για την ενίσχυση της αναδοχής και της υιοθεσίας, την προστασία των ανηλίκων μεταναστών και προσφυγών, παρουσίασε νωρίτερα ο πρωθυπουργός Κυριάκος Μητσοτάκης, σε ειδική ημερίδα στο Ζάππειο. Παράλληλα, επισήμανε ότι θα ληφθούν μέτρα για την σκληρή αντιμετώπιση όσων εκμεταλλεύονται παιδιά.

Τα μέτρα προβλέπουν:

Τη μείωση της γραφειοκρατίας για υιοθεσία και αναδοχή

Την πλήρη καταγραφή έως το τέλος του 2020 όλων των παιδιών που ζουν σε δομές φιλοξενίας με την αφαίρεση της άδειας των φορέων που δεν συμμετέχουν στην καταγραφή

Την καθιέρωση ενιαίου πλαισίου για τις δομές φιλοξενίας

Ειδική μέριμνα για τα παιδιά με αναπηρία

Ημιαυτόνομη διαβίωση για τους εφήβους

Διασύνδεση με το εξωτερικό για υιοθεσία από και προς την χώρα μας και

Ειδική μέριμνα για τα ασυνόδευτα προσφυγόπουλα η οποία επίσης θα περιλαμβάνει τη δημιουργία θέσης ειδικής συντονίστριας για το θέμα, και οργανικών θέσεων εισαγγελέων ανήλικων σε όλα τα σημεία της χώρας όπου υπάρχει μεγάλη συγκέντρωση προσφύγων και μεταναστών.

Η αρμόδια υφυπουργός Δόμνα Μιχαηλίδου, γνωστοποίησε -μεταξύ άλλων- ότι:

Θα υπάρξει αποτελεσματικότερη εποπτεία των δομών προστασίας, με την θέσπιση ενιαίων, ελάχιστων προδιαγραφών λειτουργίας, τόσο στον Δημόσιο όσο και στον ιδιωτικό τομέα.

Υποχρεωτική καταχώρηση του συνόλου των φιλοξενούμενων παιδιών, στο εθνικό μητρώο για την αναδοχή και την υιοθεσία.

Ενίσχυση των φορέων διοικητικής εποπτείας των δομών φιλοξενίας, για την εκπαίδευση υποψηφίων αναδόχων, με περίπου 300.000 ευρώ.

Οικονομική ενίσχυση από 325 έως 1060 ευρώ το μήνα (από τις αρχές του 2020), προς τους ανάδοχους γονείς.

Ανάπτυξη δικτύου αναδόχων σε ολόκληρη τη χώρα, με όρους γεωγραφικής εγγύτητας μεταξύ παιδιού και αναδόχου.

Αξιοποίηση ιδιωτών κοινωνικών λειτουργών.

Ειδικό βάρος στην αποιδρυματοποίηση των περισσότερο ευάλωτων παιδιών, όπως τα παιδιά με αναπηρία, με αυξημένη οικονομική ενίσχυση των ανάδοχων γονέων και υιοθεσία από οικογένειες του εξωτερικού.

Δημήτρης Κωστάκος